Pesnya bez slov
„Pesnya bez slov“ (ruscha: Песня без слов, yaʼni „Soʻzsiz qoʻshiq“) — „Kino“ sovet rok musiqa guruhi ijro etgan qoʻshiq. Guruhning 1989-yil eʼlon qilingan ayni nomli studiyaviy albomiga birinchi trek oʻlaroq kiritilgan. Qoʻshiq matnini ham, kuyini ham guruh xonandasi Viktor Soy yozgan. „Kino“ guruhi ashulani 1989-yil „Vzglad“ teledasturida ijro etgan. Dastur davomida ashula nomi „Beliy den“ (ruscha: Белый день) deb koʻrsatilgan. Ashulani bugunga qadar bir necha xonanda va musiqiy guruh kaver qilgan. Xususan, „Alisa“ guruhi qoʻshiqning kaver versiyasini hozirlagan. Guruh solisti Konstantin Kinchev eʼtiqodidan kelib chiqib, „Har bir oʻgʻriga oʻgʻirlash imkoniyati“ (ruscha: Каждому вору — возможность украсть) misrasini „Har bir oʻgʻriga oʻgʻirlamaslik imkoniyatini“ (ruscha: Каждому вору — возможность НЕ красть) oʻlaroq oʻzgartirib kuylagan.